כמאל עדואן

כמאל עדואן (1935 – 10 באפריל 1973) מוותיקי ארגון הפת"ח, שחוסל במבצע אביב נעורים.

ביוגרפיה
עדואן נולד בברברה שמדרום לאשקלון של היום. במלחמת העצמאות עבר עם משפחתו לרצועת עזה בעקבות פינוי תושבי כפרו. בשנות ה-50 היה מורה ברצועת עזה ועבר למצרים בה הוכשר כמהנדס כימי. הוא שהה מספר שנים במפרץ הפרסי בה עבד בתעשיית הנפט. הוא אחד ממייסדי הפת"ח מהחוג המצומצם של יאסר ערפאת, והוצג כסגנו. הוא נחשב למספר 3 בפת"ח, היה ראש מנגנון התעמולה של הארגון ובמקביל אחראי על פעולות טרור בישראל במסגרת "מנגנון הגזרה המערבית".

בתחילת שנות ה-70 היה קצין המבצעים והמודיעין של ארגון ספטמבר השחור, והיה אחראי על תכנון פעולות נגד יעדים ישראלים בעולם.

ביוני 1972 קיים מסיבת עיתונאים בפריס, בו הצדיק את הטבח בנמל התעופה לוד וטען שהיעד היה משה דיין.

עדואן חוסל במבצע אביב נעורים ב-9 באפריל 1973. במסגרת המבצע נלקחו מביתו מסמכים שונים על פעילות הפת"ח.

הנצחה
החוליה שבצעה את הפיגוע בנהריה ביוני 1974 נקראה על שמו. פיגוע כביש החוף שבוצע במרץ 1978 מכונה על ידי הפלסטינים "פעולת כמאל עדואן". גם את הפיצוץ בשוק הכרמל ב-10 באפריל 1979, שש שנים לחיסולו, כינו בפת"ח מבצע על שם כמאל עדואן הקדוש. כמו כן, על שמו בית חולים לילדים בבית לאהיה.

הערות שוליים

פעילי פת"ח שנהרגו בידי ישראל
פלסטינים שנפטרו ב-1973